Alustanud õpinguid Helsingi ülikoolis, märkasin mitmel dokumendil pitsatit kirjaga ORDO THEOLOGORUM UNIVERSITATIS HELSINGIENSIS ning kirjakohta Mt 2:2. Püüdsin selle salmi täpsemas tähenduses selgusele jõuda. Suur oli mu üllatus ja sellele järgnev seesmine rahutunne, kui sain teada, et Helsingi ülikooli teoloogiateaduskonnaks või ka teoloogide seisuseks (ordo) tõlgitava pitsati kiri kõneleb neist, kes on näinud Tema tähte tõusmas ja on tulnud Teda kummardama. Tõesti, teoloogid  võivad end ka seisusena tunda. Küllap tundsid paljud okupatsiooni ajal Usuteaduse Instituudis õppinud ja selle lõpetanud vaimulikud end kogu selles ümbritsevas pimeduse süsteemis otsekui eri seisuses olevana, valgusele lähedamal seisjatena. Sellel ajal oli palju neid juba kaua aega kogudustes töötanud vaimulikke, kes sellel erilisel korral aastas Virust ja Võrust instituudi jõulupuule kokku tulid. Instituut ühendas, ja ühendajaks soovib instituut ka muutunud oludes olla.